Regsfirma sal bewerings teen Makwakwa ondersoekJonas Makwakwa, hoof vir sake- en individuele belasting by die Suid-Afrikaanse Inkomstediens (SAID). Foto: http://www.sars.gov.za/ Sandile Memela, woordvoerder van die SAID, het gesê die maatskappy Hogan Lowels sal die ondersoek behartig. Maroela Media het vroeër berig Mkwakwa is Donderdag geskors hangende ŉ ondersoek na “verdagte en ongewone betalings” van altesaam R1.2 miljoen, wat tussen 2010 en 2016 in sy persoonlike rekening inbetaal is. Volgens Memela is Tom Moyane, SAID-kommissaris, tans in gesprek met die direkteur van die finansiële intelligensiesentrum (FIC) oor die sentrum se mandaat om die SAID by te staan en te lei in hul ondersoek na die bewerings. “Moyane het Maandag tydens ŉ kort vergadering met Pravin Gorhan, die minister van finansies, die gebrek aan samewerking van die FIC in hierdie verband met hom bespreek. Die FIC rapporteer direk aan die minister van finansies,” het Memela gesê. “Die kommissaris het gedetailleerde inligting oor die verloop van gebeure aan die minister oorgedra. Die besluit is geneem om mnr. Makwakwa onmiddellik te skors. Die SAID sal die behoorlike proses volg in die ondersoek na hierdie ernstige bewerings.” Mamela het gesê Firdous Sallie en Tau Mashigo is aangestel om die verpligtinge van Makwakwa oor te neem. Sallie is aangestel as waarnemende hoof vir sake- en individuele belasting, terwyl Mashigo sal waarneem as hoof van digitale inligtingsdienste en tegnologie. Die aanstellings sal onmiddellik in werking tree.